“หุ้นเอเชีย” เปิดลบ! ตามดาวโจนส์ปิดร่วงกว่า 300 จุด หลังวิตกเฟดขึ้นดบ.
“หุ้นเอเชีย” เปิดลบ! ตามทิศทางดัชนีดาวโจนส์ที่ปิดร่วงลงกว่า 300 จุด ในวันพฤหัสบดี (20 ม.ค.2565) เนื่องจากความกังวลเกี่ยวกับแนวโน้มการปรับขึ้นดอกเบี้ยของเฟด
21 ม.ค. 2565

ผู้สื่อข่าวรายงานว่า ตลาดหุ้นเอเชียเปิดในแดนลบวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดร่วงลงกว่า 300 จุดในวันพฤหัสบดี (20 ม.ค.2565) เนื่องจากความกังวลเกี่ยวกับแนวโน้มการปรับขึ้นดอกเบี้ยของธนาคารกลางสหรัฐ (เฟด)
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 27,404.36 จุด ร่วงลง 368.57 จุด หรือ -1.33%, ดัชนี HSI ตลาดหุ้นฮ่องกงเปิดวันนี้ที่ 24,897.59 จุด ลดลง 54.76 จุด หรือ -0.22% และดัชนี SSE Composite ตลาดหุ้นจีนเปิดวันนี้ที่ 3,546.75 จุด ลดลง 8.31 จุด หรือ -0.23%
สำหรับบรรยากาศการซื้อขายในภูมิภาคเช้านี้ปรับตัวตามภาวะการซื้อในตลาดหุ้นนิวยอร์ก ซึ่งดีดตัวขึ้นอย่างแข็งแกร่งในช่วงแรกจากแรงช้อนซื้อหุ้น แต่ร่วงลงในเวลาต่อมา เนื่องจากนักลงทุนได้ส่งคำสั่งขายเข้ามาในช่วงท้ายตลาด ท่ามกลางกระแสคาดการณ์ที่ว่าเฟดจะปรับขึ้นอัตราดอกเบี้ยในเดือนมี.ค. เพื่อสกัดเงินเฟ้อ
ด้านประธานาธิบดีโจ ไบเดนแห่งสหรัฐได้ประกาศสนับสนุนให้นายเจอโรม พาวเวล ประธานเฟด เริ่มใช้นโยบายคุมเข้มด้านการเงิน และลดมาตรการผ่อนคลายทางการเงินที่เฟดเคยนำมาใช้เพื่อฟื้นฟูเศรษฐกิจในช่วงที่โรคโควิด-19 แพร่ระบาดอย่างหนัก โดยปธน.ไบเดนมองว่าเศรษฐกิจสหรัฐยังคงแข็งแกร่ง และย้ำว่าภารกิจของเฟดคือการควบคุมเงินเฟ้อ ทั้งนี้ การแสดงความเห็นของปธน.ไบเดนมีขึ้นในระหว่างการแถลงข่าวที่ทำเนียบขาวเมื่อวันพุธที่ผ่านมา เนื่องในโอกาสครบรอบ 1 ปีของการดำรงตำแหน่งผู้นำสหรัฐ
ขณะเดียวกันนักลงทุนจับตาการประชุมของเฟดในวันที่ 25-26 ม.ค. หลังจากที่เจ้าหน้าที่เฟดหลายรายต่างสนับสนุนการปรับขึ้นอัตราดอกเบี้ยในเดือนมี.ค.เพื่อสกัดเงินเฟ้อ ซึ่งรวมถึงนางลาเอล เบรนาร์ด หนึ่งในคณะผู้ว่าการเฟด, นายชาร์ลส์ อีแวนส์ ประธานเฟด สาขาชิคาโก, นายแพทริก ฮาร์เกอร์ ประธานเฟด สาขาฟิลาเดลเฟีย และนางแมรี ดาลี ประธานเฟด สาขาซานฟรานซิสโก
โดย FedWatch Tool ของ CME Group บ่งชี้ว่า นักลงทุนให้น้ำหนักมากกว่า 90% ที่เฟดจะปรับขึ้นอัตราดอกเบี้ย 0.25% ในการประชุมนโยบายการเงินในเดือนมี.ค. ซึ่งเป็นเดือนที่เฟดยุติโครงการซื้อพันธบัตรตามมาตรการผ่อนคลายเชิงปริมาณ (QE) พร้อมกับคาดว่าเฟดจะปรับขึ้นอัตราดอกเบี้ย 4 ครั้งในปีนี้
สำหรับความเคลื่อนไหวทางเศรษฐกิจในภูมิภาควันนี้ นักลงทุนจับตาข้อมูลอัตราเงินเฟ้อเดือนธ.ค.ของญี่ปุ่น และการเปิดเผยรายงานการประชุมของธนาคารกลางญี่ปุ่น